Í fyrsta skipti síðan 1963 var Elísabet Bretlandsdrottning ekki viðstödd setningarathöfn breska þingsins sem fram fór í morgun. Sonur hennar, Karl bretaprins, sat athöfnina. Elísabet glímir við skerta hreyfigetu, segja talsmenn drottningar.
Þetta var æðsti embættismaður lávarðadeildarinnar - svokallaður Blackrod - sem gekk inn í fulltrúadeildina í morgun og boðaði þingmenn á fund drottningar, til að hlýða á stefnuræðu ríkisstjórnarinnar - en drottningin var hins vegar ekki á staðnum til að lesa ræðuna, í fyrsta skiptið síðan 1963 - þá bar hún Játvarð prins undir belti og komst ekki frá. Elísabet er orðin 96 ára gömul og glímir við skerta hreyfigetu, segja talsmenn Buckingham hallarinnar. Í staðinn fyrir hana kom Karl Bretaprins og las stefnuræðuna í fyrsta - en að líkindum ekki í síðasta sinn. Hann fór yfir helstu stefnumál ríkisstjórnar Borisar Johnsons - þar á meðal um að verja lýðræði og frelsi um víða veröld, og halda áfram stuðningi við íbúa Úkraínu.
Elísabet Bretlandsdrottning hefur lítið sést á almannafæri síðan hún var á sjúkrahúsi í október í fyrra - hún fékk Covid í febrúar. Hátíðahöld verða í Bretland í júní, til að fagna því að sjötíu ár eru liðin síðan Elísabet tók við völdum - en núna hafa margir áhyggjur af að drottningin hafi ekki heilsu til að taka fullan þátt í þeim hátíðahöldum.
Elísabet Bretlandsdrottning missti af setningu breska þingsins í morgun, í fyrsta skiptið síðan 1963. Karl Bretaprins sat athöfnina í fjarveru móður sinnar. Talsmenn drottningar segja hana glíma við skerta hreyfigetu. 